**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔ**

**«ՆՈՏԱՐԻԱՏԻ ՄԱՍԻՆ» ՕՐԵՆՔՈՒՄ ՓՈՓՈԽՈՒԹՅՈՒՆ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Նոտարիատի մասին» 2001 թվականի դեկտեմբերի 4-ի ՀՕ-274 օրենքի (այսուհետ՝ Օրենք) 36-րդ հոդվածի 1-ին մասը լրացնել 21.1-րդ կետով՝ հետևյալ բովանդակությամբ.

«21.1) արձակում է գումարի բռնագանձման պահանջով կարգադրություն.»:

**Հոդված 2.** Օրենքի 36.1-րդ հոդվածի 1-ին մասը շարադրել հետևյալ բովանդակությամբ.

«1. Նոտարի կողմից իրականացվող նոտարական գործողությունների արդյունքում կայացվող որոշումը, գործարքը, գումարի բռնագանձման պահանջով արձակած կարգադրությունը կամ այլ փաստաթղթի հաստատումը կամ վավերացումը, կատարողական մակագրության թերթը հանդիսանում են նոտարական ակտ:»:

**Հոդված 3.** Օրենքը լրացնել 18.2 գլխով՝ հետևյալ բովանդակությամբ.

**«Գ Լ ՈՒ Խ 18.2**

***ՆՈՏԱՐԻ ԿՈՂՄԻՑ ԳՈՒՄԱՐԻ ԲՌՆԱԳԱՆՁՄԱՆ ՊԱՀԱՆՋՈՎ ԿԱՐԳԱԴՐՈՒԹՅՈՒՆ ԱՐՁԱԿԵԼԸ***

**Հոդված 82.4 Գումարի բռնագանձման պահանջով կարգադրություն արձակելու մասին դիմում ներկայացնելը**

1. Գումարի բռնագանձման պահանջով կարգադրություն արձակելու մասին դիմումը (այսուհետ՝ դիմում) ներկայացնելու օրվա դրությամբ նվազագույն աշխատավարձի հինգհազարապատիկը չգերազանցող գումարի (ներառյալ՝ տուժանքի (տուգանքի, տույժի) և տոկոսների) բռնագանձման պահանջով կարգադրություն արձակելու դիմում նոտարին կարող են ներկայացնել բանկերը, վարկային կազմակերպությունները, ինչպես նաև էներգետիկայի, ջրային և հեռահաղորդակցության (էլեկտրոնային հաղորդակցության) ոլորտներում կարգավորվող գործունեություն իրականացնող անձինք՝ սպառողների հետ կնքված պայմանագրերի հիման վրա:

2. Գումարի բռնագանձման պահանջով կարգադրություն արձակելու դիմումի հետ չեն կարող ներկայացվել դրամական բնույթ չկրող պահանջներ:

3. Գումարի բռնագանձման պահանջով կարգադրություն արձակելու դիմումը կարող է ներկայացվել մեկից ավելի անձանց դեմ, եթե պարտավորությունը համապարտ է:

4. Սույն հոդվածում նշված պահանջները ենթակա են քննության նոտարի կողմից սույն գլխով սահմանված կարգով, բացառությամբ այն դեպքերի, երբ առկա է նոտարի կողմից գումարի բռնագանձման պահանջով կարգադրություն արձակելը մերժելու մասին որոշում

5. Հայաստանի Հանրապետության քաղաքացիական դատավարության օրենսգրքի 43-րդ գլխով նախատեսված կանոնները տարածվում են սույն գլխի նկատմամբ այնքանով, որքանով դրանք կիրառելի են նոտարի կողմից գումարի բռնագանձման պահանջով կարգադրություն արձակելու նկատմամբ այն հատուկ կանոնների պահպանմամբ, որոնք սահմանված են սույն գլխի դրույթներով:

**Հոդված 82.5 Նոտարների միջև գործերի բաշխման և վերաբաշխման կարգը**

1. Նոտարների միջև գործերի բաշխումը և վերաբաշխումը կատարվում է բացառապես հատուկ համակարգչային ծրագրի միջոցով (այսուհետ՝ Համակարգչային ծրագիր), որի շահագործման կարգը սահմանվում է Արդարադատության նախարարի հրամանով:

2. Դիմումը նոտարների միջև բաշխվում է այնպես, որպեսզի ապահովվի դրանց հնարավորինս հավասարաչափ բաշխումը: Նոտարների միջև դիմումների բաշխման, վերաբաշխման կարգը և չափանիշները սահմանվում է Արդարադատության նախարարի հրամանով:

3. Նոտարական պալատն ապահովում է Համակարգչային ծրագիրը մշակելը, կատարելագործելը, դրա գաղտնիությունն ու անվտանգությունն ապահովելը, Համակարգչային ծրագիրը գործարկելը և սպասարկելը:

4. Եթե օբյեկտիվ պատճառներով գործերի բաշխումը (վերաբաշխումը) հնարավոր չէ իրականացնել Համակարգչային ծրագրի միջոցով, ապա այդ հանգամանքը հայտնաբերած նոտարը անհապաղ այդ մասին տեղեկացնում է Նոտարական պալատին: Նոտարական պալատը ծանուցումն ստանալուց հետո քննարկում է պատճառները և դրանց վերացման ուղղությամբ տալիս է կատարման համար պարտադիր ցուցումներ Համակարգչային ծրագրի անխափան շահագործման համար պատասխանատու աշխատակիցներին:

**Հոդված 82.6 Գումարի բռնագանձման պահանջով կարգադրություն արձակելու մասին դիմումի ձևը և բովանդակությունը**

1. Գումարի բռնագանձման պահանջով կարգադրություն արձակելու մասին դիմումը Նոտարական պալատ ներկայացվում է էլեկտրոնային եղանակով, որում պետք է նշվեն`

1) Նոտարական պալատի անվանումը,

2) դիմողի անվանումը, գտնվելու վայրի հասցեն, հարկ վճարողի հաշվառման համարը և պետական գրանցման կամ պետական գրանցման վկայականի համարը, ինչպես նաև դիմողի հեռախոսահամարը և էլեկտրոնային փոստի հասցեն՝ նոտարի որոշումները և նշված էլեկտրոնային փոստի հասցեին ուղարկելու միջնորդությամբ*,*

3) պարտապանի անունը, ազգանունը, հայրանունը (անվանումը) և հաշվառման (բնակության) կամ գտնվելու վայրի հասցեն,

4) դիմումը ներկայացնելու օրվա դրությամբ բռնագանձման ենթակա գումարի, ինչպես նաև առկայության դեպքում պահանջվող տուժանքի (տուգանքի, տույժի) և տոկոսների գումարների հիմքն ու չափը, դրանց հաշվարկը.

5) պահանջը հաստատող ապացույցները,

6) պահանջ` գումարի բռնագանձման պահանջով կարգադրություն արձակելու մասին,

7) հայտարարություն առ այն, որ պահանջը կապված չէ դեռևս չկատարված հանդիպակաց պարտավորությունների հետ, կամ հանդիպակաց պարտավորություններն արդեն կատարված են,

8) կից ներկայացվող փաստաթղթերի ցանկը,

9) առկայության դեպքում տեղեկություններ, որոնք նշանակություն ունեն գործի քննության և լուծման համար,

10) հայտարարություն առ այն, որ առկա չէ նույն անձանց վերաբերյալ, միևնույն փաստական հիմքերով և միևնույն պահանջի վերաբերյալ գումարի բռնագանձման պահանջով կարգադրություն արձակելը մերժելու մասին որոշում*,*

12) նշում առ այն, որ պայմանագրով սահմանված է ծանուցման այլ կարգ՝ դրա առկայության դեպքում:

2. Դիմումին կցվում են պահանջը հաստատող ապացույցները, ինչպես նաև նոտարական գործողության վճարի վճարումը հավաստող փաստաթուղթը:

3. Դիմումը ստորագրում է դիմողը կամ նրա ներկայացուցիչը: Ներկայացուցչի ստորագրած դիմումին կցվում են նրա լիազորությունը հավաստող փաստաթուղթը և անձը հաստատող փաստաթղթի պատճենը:

4. Դիմումը ստորագրվում է էլեկտրոնային եղանակով:

5. Գումարի բռնագանձման պահանջով կարգադրություն արձակելու համար գանձվում է նոտարական գործողության վճար՝ Կառավարության որոշմամբ սահմանված չափով:

**Հոդված 82.7. Գումարի բռնագանձման պահանջով կարգադրություն արձակելու մասին դիմումը վերադարձնելը**

1. Նոտարը դիմումը ստանալուց հետո մեկշաբաթյա ժամկետում վերադարձնում է դիմումը, եթե՝

1) չեն պահպանվել սույն օրենքով դիմումի ձևին, բովանդակությանը և կից փաստաթղթերին ներկայացվող պահանջները.

2) չեն ներկայացվել նոտարական գործողության վճարի վճարումը հավաստող փաստաթուղթը.

3) դիմումը ստորագրված չէ, կամ ստորագրել է այն ստորագրելու լիազորություն չունեցող անձը կամ այնպիսի անձ, որի պաշտոնեական դրությունը նշված չէ.

4) դիմումը ներկայացրել է սույն օրենքի 82.4-րդ հոդվածի 1-ին մասում չնշված անձի կողմից.

5) ներկայացված դիմումում միացված են մի քանի պահանջներ, որոնցից մեկը ենթակա չէ նոտարի քննությանը,

6) դիմողը ներկայացրել է դիմումը հետ վերցնելու պահանջ.

7)դիմումի, այդ թվում՝ դիմումով ներկայացված պահանջի ու ներկայացված փաստաթղթերի (ապացույցների) միջև առկա է անհամապատասխանություն և առկա է այն շտկելու հնարավորություն:

2. Դիմումը վերադարձնելու մասին որոշումը էլեկտրոնային եղանակով ուղարկվում է պահանջատիրոջը, որն այն ստանալուց հետո երկշաբաթյա ժամկետում դրանում մատնանշված թերությունները վերացնելու դեպքում կարող է այն կրկին ներկայացնել:

**Հոդված 82.8. Գումարի բռնագանձման պահանջով կարգադրություն արձակելու մասին դիմումի քննության ժամկետը և կարգը**

1. Եթե առկա չեն դիմումը վերադարձնելու կամ սույն օրենքի 82.9-րդ հոդվածի 1-ին մասով սահմանված դիմումը մերժելու հիմքերը, նոտարը դիմումն ստանալու օրվանից մեկշաբաթյա ժամկետում ծանուցում է պարտապանին ստացված դիմումի մասին՝ առաջարկելով ծանուցումն ստանալու օրվանից երեսուն օրվա ընթացքում կատարել պարտավորությունը կամ ներկայացնել իր առարկությունները վճարման կարգադրություն արձակելու դիմումի վերաբերյալ:

2. Պարտապանի ծանուցումն իրականացվում է Հայաստանի Հանրապետության քաղաքացիական դատավարության օրենսգրքով սահմանված կարգով և (կամ) կողմերի միջև կնքված պայմանագրով ծանուցման սահմանված այլ կարգով, եթե ծանուցման նման կարգով հնարավոր է իրականացնել փաստաթղթերի ուղարկում:

3. Պարտապանին տրամադրված 30-օրյա ժամկետի ավարտին հաջորդող երկշաբաթյա ժամկետում նոտարը՝

1) ամբողջովին մերժում է վճարման կարգադրություն արձակելու մասին դիմումը.

2) արձակում է վճարման կարգադրություն:

**Հոդված 82.9. Գումարի բռնագանձման պահանջով կարգադրություն արձակելու մասին դիմումի մերժումը**

1. Վճարման կարգադրություն արձակելու մասին դիմումը սույն օրենքի 82.8-րդ հոդվածի 1-ին մասով սահմանված ժամկետում մերժվում է, եթե՝

1) առկա է նույն անձանց վերաբերյալ, միևնույն փաստական հիմքերով և միևնույն պահանջի վերաբերյալ գումարի բռնագանձման պահանջով կարգադրություն արձակելը մերժելու կամ կարգադրություն արձակելու մասին նոտարի՝ կողմերի համար պարտադիր դարձած որոշում.

2) պահանջն առերևույթ հիմնավորված չէ.

3) պահանջի հիմքում ընկած գործարքն առերևույթ հակասում է օրենքին:

2. Վճարման կարգադրություն արձակելու մասին դիմումը սույն օրենքի 82.8-րդ հոդվածի 3-րդ մասով սահմանված ժամկետում մերժվում է, եթե՝

1) պարտապանը ծանուցում ստանալուց հետո սահմանված 30-օրյա ժամկետում ներկայացրել է առարկություն կամ կատարել է վճարման պահանջը.

2) անհնարին է դիմումում նշված հասցեով վճարման կարգադրությունը պարտապանին առաքելը:

3. Վճարման կարգադրություն արձակելու մասին դիմումը մերժելու դեպքում նոտարն այդ մասին կայացնում է որոշում, որը ոչ ուշ քան հաջորդ օրը ուղարկվում է դիմողին և պարտապանին:

4. Գումարի բռնագանձման պահանջով կարգադրություն արձակելու մասին դիմումը մերժելու մասին նոտարի որոշումը չի զրկում դիմողին հետագայում նույն պահանջը դատարան ներկայացնելու իրավունքից:

**Հոդված 82.11. Գումարի բռնագանձման պահանջով արձակված կարգադրության բովանդակությունը, այն պարտապանին ուղարկելը և կողմերի համար պարտադիր դառնալը**

1. Նոտարը դիմումը բավարարելու դեպքում արձակում է կարգադրություն, որը կողմերի համար դառնում է պարտադիր այն արձակելուց հետո՝ 15-օրյա ժամկետում:

2. Նոտարի արձակած կարգադրությունը պետք է պարունակի՝

1) նշում առ այն, որ նոտարն ըստ էության չի ստուգել պահանջի հիմնավորվածությունը.

2) եզրահանգումներ նոտարական գործողության վճարի հատուցման վերաբերյալ*:*

3. Վճարման կարգադրությունը ոչ ուշ, քան արձակվելու հաջորդ օրն ուղարկվում է դիմողին և պարտապանին:

4. Կողմերի համար պարտադիր դարձած վճարման կարգադրության հարկադիր կատարման համար նոտարն էլեկտրոնային հաղորդագրություն է ուղարկում Հարկադիր կատարումն ապահովող ծառայություն, որում նշվում են՝

1) վճարման կարգադրություն արձակած նոտարի անունը և նոտարական տարածքը.

2) վճարման կարգադրության վարույթի մասնակիցների անունները (անվանումները), նրանց հաշվառման (գտնվելու) վայրի, ֆիզիկական անձի հաշվառման վայր չունենալու դեպքում՝ բնակվելու վայրի, իսկ բնակության վայրն անհայտ լինելու դեպքում՝ գույքի գտնվելու վայրի հասցեն, ֆիզիկական անձի անձնագրային տվյալները, առկայության դեպքում՝ հանրային ծառայության համարը, իրավաբանական անձի դեպքում՝ պետական գրանցման համարը.

3) գումարի բռնագանձման պահանջով կարգադրության կայացման տարին, ամիսը, ամսաթիվը, վայրը և համարը,

4) գումարի բռնագանձման պահանջով կարգադրությունը կողմերի համար պարտադիր դառնալու ամսաթիվը,

2. Նոտարը էլեկտրոնային հաղորդագրության հետ միասին ուղարկում է նաև արձակված կարգադրությանը:

**Հոդված 82.12. Գումարի բռնագանձման պահանջով արձակված կարգադրությունը վիճարկելը**

1. Գումարի բռնագանձման պահանջով արձակված կարգադրությունը կողմերը կարող են վիճարկել Հայաստանի Հանրապետության քաղաքացիական դատավարության օրենսգրքով սահմանված կարգով և ժամկետում՝ գումարի բռնագանձման պահանջով կարգադրությունը չեղյալ ճանաչելու վերաբերյալ դիմում ներկայացնելու միջոցով:

**Հոդված 82.13 Գումարի բռնագանձման պահանջով արձակված կարգադրությունը չեղյալ ճանաչելու հիմքերը**

1. Առաջին ատյանի դատարանը չեղյալ է ճանաչում նոտարի արձակած գումարի բռնագանձման պահանջով կարգադրությունը, եթե՝

1) դիմումը ենթակա չէր քննության նոտարի կողմից.

2) նոտարը կարգադրությունն արձակել է սույն գլխով սահմանված ընթացակարգային նորմերի պահանջների էական խախտմամբ:

3)  պարտապանը չի ունեցել պահանջի դեմ սույն գլխով սահմանված կարգով և ժամկետում առարկություն ներկայացնելու հնարավորություն և (կամ) զրկված է եղել վճարման կարգադրության վարույթին մասնակցելու հնարավորությունից:

**Հոդված 4. Եզրափակիչ մաս և անցումային դրույթներ**

1. Սույն օրենքն ուժի մեջ է մտնում գումարի բռնագանձման պահանջով կարգադրություն արձակելու վերաբերյալ դիմումը նոտարին էլեկտրոնային եղանակով ներկայացնելու համար անհրաժեշտ էլեկտրոնային համակարգի գործարկմանը հաջորդող տասներորդ օրվանից:

2. Սույն օրենքն ուժի մեջ մտնելու պահից չեղյալ ճանաչել «Նոտարիատի մասին» օրենքում լրացումներ և փոփոխություն կատարելու մասին» 2022 դեկտեմբերի 23-ի թիվ 586-Ն օրենքը:

3. Սույն օրենքից բխող ենթաօրենսդրական նորմատիվ իրավական ակտերն ընդունվում են սույն օրենքն ուժի մեջ մտնելուց հետո՝ երկամսյա ժամկետում: